b'\n_START_ARTICLE_\nJosep Puig i Boix\n_START_SECTION_\nActivitat professional i docent\n_START_PARAGRAPH_\nD\'en\xc3\xa7\xc3\xa0 de l\'any 1974 treballa com enginyer tant a l\'empresa privada com a la universitat. Va ser assessor t\xc3\xa8cnic, fins a finals de l\'any 1993, a Ecot\xc3\xa8cnia (de la qual en va ser cofundador l\'any 1981), societat cooperativa que opera en els camps de les energies renovables, especialment l\'energia e\xc3\xb2lica. _NEWLINE_Fundador, l\'any 1992 d\'Ecoserveis, una associaci\xc3\xb3 professional dedicada a la consultoria i a l\'educaci\xc3\xb3 sobre energia i medi ambient. Tamb\xc3\xa9 va formar del Consell Assessor, a m\xc3\xa9s de col\xc2\xb7laborar amb diversos articles, de la revista Quaderns T\xc3\xa8cnics, publicaci\xc3\xb3 pionera de la divulgaci\xc3\xb3 tecnol\xc3\xb2gica en catal\xc3\xa0. _NEWLINE_Actualment comparteix l\'activitat professional entre Ecoserveis (dedicat b\xc3\xa0sicament a desenvolupar projectes europeus d\xe2\x80\x99educaci\xc3\xb3 en energia), la de professor associat al Departament de Geografia i Secci\xc3\xb3 de Ci\xc3\xa8ncies Ambientals de la Universitat Aut\xc3\xb2noma de Barcelona, on imparteix els cursos de llicenciatura (Energia i Societat), mestratge i doctorat (Energia i territori) i la de codirector a Yansa CIC (empresa sense \xc3\xa0nim de lucre amb seu a Anglaterra, l\'objectiu de la qual \xc3\xa9s posar l\'energia e\xc3\xb2lica al servei de les comunitats ind\xc3\xadgenes)._NEWLINE_A m\xc3\xa9s de ser membre d\'Ecoserveis i de l\'ONG ecologista Alternativa Verda, \xc3\xa9s portaveu del Grup de Cient\xc3\xadfics i T\xc3\xa8cnics per un Futur Sense Nuclears (que organitza anualment, des de l\'any 1987, les Confer\xc3\xa8ncies Catalanes per un Futur Sense Nuclears i Energ\xc3\xa8ticament Sostenible), president de la secci\xc3\xb3 espanyola d\xe2\x80\x99Eurosolar i vicepresident d\xe2\x80\x99Eurosolar - l\xe2\x80\x99associaci\xc3\xb3 europea per a les energies renovables. \xc3\x89s secretari de l\'associaci\xc3\xb3 Dia de la Terra que organitza des de l\xe2\x80\x99any 1996 la Fira per la Terra a Barcelona. Fou president i vicepresident del Consell Rector de la cooperativa de producci\xc3\xb3 i consum d\'energia renovable Som Energia._NEWLINE_Tamb\xc3\xa9 ha presentat pon\xc3\xa8ncies a diversos f\xc3\xb2rums nacionals i internacionals i \xc3\xa9s membre del comit\xc3\xa8 organitzador de les Confer\xc3\xa8ncies Catalanes per un Futur Sense Nuclears (des de l\xe2\x80\x99any 1987).\n_START_SECTION_\nPol\xc3\xadtica i milit\xc3\xa0ncia ecologista\n_START_PARAGRAPH_\nDurant la seva joventut, Josep Puig i Boix va militar a grups d\'esquerra radical a la universitat, havent estat condemnat pel Tribunal de Orden P\xc3\xbablico per repartir propaganda il\xc2\xb7legal i pass\xc3\xa0 uns tres mesos a la pres\xc3\xb3. Va ser president de l\'Associaci\xc3\xb3 de Ve\xc3\xafns de la Sagrera al llarg de la transici\xc3\xb3 del franquisme a la democr\xc3\xa0cia. Va coordinar el bloc d\'informaci\xc3\xb3 que sota el t\xc3\xadtol Ecologia i Associacions de Ve\xc3\xafns es va publicar a Sagrera - Revista del Barri de la Sagrera (gen-feb-mar-1979)._NEWLINE_Va formar part del Comit\xc3\xa8 Catal\xc3\xa0 del Dia del Sol que va organitzar per primera vegada a Catalunya el Dia del Sol, al llarg del qual es van fer p\xc3\xbablics els elements per una Pla Energ\xc3\xa8tic Alternatiu a Catalunya (Solstici d\'Estiu, 1979). Va ser membre de la Comissi\xc3\xb3 T\xc3\xa8cnica Assessora de la Coordinadora d\'Ajuntaments per una Morat\xc3\xb2ria Nuclear - CAMON, que va redactar l\'Informe CAMON (1979)._NEWLINE_Des de la segona meitat dels anys 70 \xc3\xa9s actiu dins del moviment ecologista a Catalunya, havent participat en incomptables actes i campanyes de den\xc3\xbancia i resist\xc3\xa8ncia ecol\xc3\xb2gica. Va col\xc2\xb7laborar a les revistes Userda, Alfalfa i El Ecologista. Va participar en el naixement d\'Alternativa Verda (Moviment Ecologista de Catalunya) a la tardor de 1983, organitzaci\xc3\xb3 c\xc3\xadvico-pol\xc3\xadtica ecologista catalana, en la qual va militar des de la seva fundaci\xc3\xb3. Va participar en la fundaci\xc3\xb3 de Els Verds (Confederaci\xc3\xb3 Ecologista de Catalunya), organitzaci\xc3\xb3 sorgida del proc\xc3\xa9s de refundaci\xc3\xb3 del projecte verd a Catalunya (gen-abr.1993). _NEWLINE_Del maig de 1995 fins al juny de 1999 va ser regidor de l\'Ajuntament de Barcelona pel grup municipal d\'Iniciativa \xe2\x80\x93 Els Verds (IC-EV), i de juliol de 1995 fins al juliol de 1999 va formar part de l\'equip de govern de la ciutat, essent responsable de la Regidoria de Ciutat Sostenible, des d\'on va liderar el proc\xc3\xa9s per a l\'adopci\xc3\xb3 de la Carta d\'Aalborg de ciutats i pobles cap a la sostenibilitat i des d\'on va liderar el proc\xc3\xa9s d\'adopci\xc3\xb3 de l\'Ordenan\xc3\xa7a Solar de la ciutat de Barcelona, iniciativa guardonada amb el Premi Solar Europeu (Bonn, novembre 2000)._NEWLINE_Actualment milita a Els Verds - Alternativa Verda, des de la seva refundaci\xc3\xb3, l\'estiu de 1999._NEWLINE_El 2017 va anar al n\xc3\xbamero 24 de la llista de Junts per Catalunya per Barcelona a les Eleccions al Parlament de Catalunya de 2017. Des del 2019 que \xc3\xa9s diputat al Parlament de Catalunya, substituint el pres pol\xc3\xadtic Josep Rull que renunci\xc3\xa0 a l\'esc\xc3\xb3 en ser elegit com a diputat al Congr\xc3\xa9s dels Diputats.\n_START_SECTION_\nPon\xc3\xa8ncies i confer\xc3\xa8ncies\n_START_PARAGRAPH_\nVa participar en la Cimera de la Terra (1992) \xe2\x80\x94Confer\xc3\xa8ncia de les Nacions Unides sobre Medi Ambient i Desenvolupament - CNUMAD \xe2\x80\x94on va ser actiu a la Cimera Verda Planet\xc3\xa0ria, al F\xc3\xb2rum Global\'92 i al F\xc3\xb2rum Internacional d\'ONG (Rio de Janeiro, maig-juny 1992), on va actuar de negociador del Tractat d\'Energia de les ONG. Ha estat el coordinador de la traducci\xc3\xb3 i publicaci\xc3\xb3 de la versi\xc3\xb3 catalana dels Tractats del F\xc3\xb2rum Internacional d\'ONG. Va participar tamb\xc3\xa9 a la Cimera Mundial sobre Desenvolupament Sostenible (Johannesburg, estiu 2002), on va fer diverses intervencions en el marc del F\xc3\xb2rum Global dels Pobles._NEWLINE_Ha pres part en quatre Congressos Bioregionals nord-americans (ara anomenats Congressos bioregionals de l\'illa de la tortuga, 1988, 1990, 1992, 1994), i col\xc2\xb7labora en la publicaci\xc3\xb3 bioregional "Planet Drum" (publicaci\xc3\xb3 de la "Planet Drum Foundation" de San Francisco). Va participar en el \'1r Encuentro Bioregional de las Americas\' (Tepoztlan, Morelos, Mexico, novembre 1996)._NEWLINE_Ha estat membre del Consell Assessor de la Lliga per a la Defensa del Patrimoni Natural -DEPANA i del Consells de Redacci\xc3\xb3 de les revistes: DEPANA en Acci\xc3\xb3, Ecologia Pol\xc3\xadtica i Userda \xe2\x80\x93 revista de pensament ecologista (II \xc3\xa8poca). Actualment \xc3\xa9s membre del Consell Assessor de la revista Medi Ambient, Tecnologia i Cultura i de la revista Dia de la Terra._NEWLINE_El 13 de febrer de 1997 va ser elegit a Estrasburg per a ser President de l\'Associaci\xc3\xb3 Europea "Energie-Cit\xc3\xa9s", reconeguda per la Comissi\xc3\xb3 Europea com interlocutor de les ciutats en el tema de l\'energia. Va participar, formant part de la delegaci\xc3\xb3 de ciutats de l\'ICLEI, a la COP3 on es va acordar el Protocol de Kyoto. A l\'assemblea general d\'aquesta xarxa europea (Brussel\xc2\xb7les, 23 d\'abril de 1999) va ser reelegit president d\'aquesta xarxa que agrupa un centenar de ciutats europees que treballen a millorar l\'efici\xc3\xa8ncia energ\xc3\xa8tica de la ciutat i en la introducci\xc3\xb3 de les energies renovables en els entorns urbans. Va presidir Energie-Cit\xc3\xa9s fins a l\'any 2000._NEWLINE_Va ser vicepresident del comit\xc3\xa8 organitzador de la confer\xc3\xa8ncia REBUILD. Shaping the tomorrow cities que va tenir lloc a Barcelona del 4 al 7 d\'octubre de 1999._NEWLINE_Ha intervingut en nombrosos Congressos i Confer\xc3\xa8ncies sobre energia i medi ambient, energies renovables i sostenibilitat.'